Labrīt, godātie kolēģi! Sāksim šā gada 15. novembra pirmo attālināto ārkārtas sēdi. Darba kārtībā ir ziņojuma izskatīšana, bet, pirms sākam izskatīt darba kārtību... ir saņemti iesniegumi, kuros deputāti norādījuši, ka vēlas runāt par procedūru. Lūdzu aktivizēt procedūras sadaļu. Vārds deputātam Vjačeslavam Dombrovskim.
Ļoti cienījamā Saeimas priekšsēdētāja! Godātie kolēģi! Latvijas Republikas Satversmes 5. pants noteic, ka Saeima sastāv no 100 tautas priekšstāvjiem, bet šodien vairākums atkārtoti lems par to, lai izslēgtu dažus pārstāvjus no Saeimas sēdes – no attālinātās sēdes, kur viņi nekādi nevar apdraudēt neviena kolēģa veselību. Līdz ar to Satversme ir acīmredzami pārkāpta. Un tas apšauba jebkādus turpmākos 13. Saeimas pieņemtos lēmumus. Ja mēs turpināsim, kolēģi, organizēt sēdes, liedzot kolēģiem pārstāvniecības tiesības, tas apšauba visu 13. Saeimā turpmāk notiekošo. Es aicinu dot iespēju visiem Saeimas deputātiem, visiem 100, pārstāvēt savu vēlētāju. Paldies.
Paldies. Godātie kolēģi, runāt par procedūru deputāti piesakās rakstveidā. Rakstveidā ir pieteicies deputāts Aldis Gobzems. Gobzema kungs, lūdzu, aktivizējiet... Vārds deputātam Aldim Gobzemam.
Labrīt, Latvijas sabiedrība! Labrīt, Latvijas Republikas Saeima! Satversmes 1. pantā citstarp ir noteikts, ka Latvija ir demokrātiska republika. Demokrātiskā republikā tautas priekšstāvjus izvēlas tauta, nevis citu politisku partiju pārstāvji. Atbilstoši Satversmes 5. pantam Saeima sastāv no 100 Saeimas locekļiem, un nevienam – ne citām politiskām partijām, ne citiem politiķiem – nav tiesības šos deputātus nepielaist Saeimas sēdēs uz tiem pamatiem, uz kuriem šobrīd faktiski Saeima taisās nepielaist. Visi pieņemtie likumi no šīs dienas var tikt un, visticamāk, arī tiks apstrīdēti Satversmes tiesā. Faktiski tie visi būs bez jebkāda likumīga spēka. Un es aicinu kolēģus atcerēties vienu lietu...
Paldies. Darba kārtībā – ziņojums par deputātiem, kuri nav uzrādījuši sadarbspējīgu Covid-19 sertifikātu un līdz ar to nav tiesīgi piedalīties Saeimas darbā. Mandātu, ētikas un iesniegumu komisijas vārdā – deputāts Normunds Žunna.
Labdien, kolēģi! Saskaņā ar likuma “Par pagaidu papildu prasībām Saeimas deputātu un pašvaldību domju deputātu darbam” 3. pantu paziņoju, ka līdz 2021. gada 15. novembrim sadarbspējīgu Covid-19 sertifikātu, kas apliecina vakcinācijas vai pārslimošanas faktu, vai sadarbspējīgu sertifikātu par negatīvu veiktā testa rezultātu gadījumos, kad saņemts klīniskās universitātes slimnīcas speciālista vai konsilija atzinums par vakcinācijas atlikšanu uz noteiktu laiku, Saeimas Mandātu, ētikas un iesniegumu komisijai nav uzrādījuši un līdz ar to piedalīties Saeimas darbā nav tiesīgi šādi deputāti: Jānis Ādamsons, Romāns Naudiņš, Vladimirs Nikonovs un Jūlija Stepaņenko. Paldies, kolēģi.
Paldies, kolēģi. Mandātu, ētikas un iesniegumu komisijas ziņojumu esam uzklausījuši. Godātie kolēģi! Sēdes darba kārtība ir izskatīta. Pulksten 10.25 sāksim izskatīt Saeimas šā gada 15. novembra otrās attālinātās ārkārtas sēdes darba kārtību. Tātad darbu pie budžeta sēdes sāksim pulksten 10.25. Vēl deputātu reģistrācija. Reģistrācija noslēgusies. Sēdi slēdzu.